Landsstýrismaðurin í fiskivinnumálum, Høgni Hoydal, kunnaði í dag almenningin um uppskotið hjá samgonguni um fiskivinnunýskipanina. Í grein 1 í lógini stendur, at lógin fevnir um at gagnnýta livandi tilfeingi í føroyskum sjógvi og uttan fyri føroyskan sjógv, og at fáast við slíkt, sum stendur í samband við at gagnnýta tilfeingið, so sum at umskipa, leggja upp, taka ímóti, flyta, goyma, virka og selja ella umseta livandi tilfeingi og útdrátt úr hesum. Lógin skal sambært grein 2 tryggja røkt og lívfrøðiliga og búskaparliga burðardygga gagnnýtslu av livandi tilfeinginum í sjónum, at varðveita sjófeingið sum ogn Føroya fólks, at tryggja besta samfelagsbúskaparliga íkastið frá vinnum, ið gagnnýta tilfeingið, og at stuðla undir arbeiðsmøguleikar og inntøkumøguleikar og møguleikar fyri vinnuligum virksemi um alt landið. Dentur skal sambært lógini leggjast á: 1) at gagnnýtslan av sjótilfeinginum er burðardygg og tryggjar mest møguligu virðisøking, og at virðisøkingin kemur vinnuni og føroyska búskapinum til góðar, 2) fyrivarnisregluna sambært millumtjóða avtalum og leiðreglum, 3) vistskipanarregluna og sambandið millum ymisku dýra og plantusløgini í sjónum og meingi teirra, og at tryggja lívfrøðiliga margfeldið, 4) at øll hava javnbjóðis atgongd til rættindi at gagnnýta livandi tilfeingið í sjónum, 5) at atgongdin til tilfeingið verður býtt á ein hátt, sum gagnar øllum pørtum av landinum, 6) munagott eftirlit við gagnýtsluni av livandi tilfeinginum í sjónum, og 7) at millumtjóða sáttmálum og avtalum um fyrisiting av sjótilfeingi, sum Føroyar eru partur av, og altjóða meginreglum hesum viðvíkjandi.